ԱՄՓՈՓԱԹԵՐԹ 2
«ՍԱՀՄԱՆԱՅԻՆ ՇԵՐՏՈՒՄ ԵՎ ՍԱՀՄԱՆԱՅԻՆ ԳԵՏԻ ԱՓԵՐԻՆ ԳՏՆՎՈՂ ՀԱՆՔԱՎԱՅՐԵՐՈՒՄ ՕԳՏԱԿԱՐ ՀԱՆԱԾՈՆԵՐԻ ԱՐԴՅՈՒՆԱՀԱՆՄԱՆ ԱՇԽԱՏԱՆՔՆԵՐ ԻՐԱԿԱՆԱՑՆՈՂ ՀԱՆՈՒԹԱԲԱՐՁԻՉ ԵՎ ՀԱՆՈՒԹԱՓՈԽԱԴՐԻՉ ՏԵԽՆԻԿԱԿԱՆ ՄԻՋՈՑՆԵՐԸ, ՕԳՏԱԿԱՐ ՀԱՆԱԾՈՆ ՏԵՂԱՓՈԽՈՂ ԲԵՌՆԱՏԱՐ ԱՎՏՈՄՈԲԻԼՆԵՐԸ ՋԻՊԻԷՍ (ԳԼՈԲԱԼ ՏԵՂՈՐՈՇՄԱՆ ՀԱՄԱԿԱՐԳ) ՀԱՄԱԿԱՐԳՈՎ ԿԱՀԱՎՈՐԵԼՈՒ ԵՎ ԱՅԴ ՀԱՄԱԿԱՐԳԸ ՍԵՐՎԵՐԱՅԻՆ ԵՆԹԱԿԱՌՈՒՑՎԱԾՔԻՆ ԱՆԽԱՓԱՆ ՄԻԱՑՎԱԾ ԼԻՆԵԼՈՒ ՊԱՅՄԱՆՆԵՐԻ, ԻՆՉՊԵՍ ՆԱԵՎ ՆՇՅԱԼ ՀԱՄԱԿԱՐԳՈՎ ՍՏԱՑՎՈՂ ՏՎՅԱԼՆԵՐԻՆ ՀԱՍԱՆԵԼԻՈՒԹՅՈՒՆ ՈՒՆԵՑՈՂ ՄԱՐՄԻՆՆԵՐԻ ՑԱՆԿԻ, ՏՎՅԱԼՆԵՐԻ ՄՇԱԿՄԱՆ ՈՒ ՓՈԽԱՆԱԿՄԱՆ ԿԱՐԳԻ, ՀԱՄԱԿԱՐԳԻ ԱՆՎՏԱՆԳՈՒԹՅԱՆ ԱՊԱՀՈՎՄԱՆ ՊԱՀԱՆՋՆԵՐԻ, ՀԱՄԱԿԱՐԳԻՑ ՕԳՏՎԵԼՈՒ ԿԱՐԳԻ ԵՎ ՀԱՄԱԿԱՐԳԻ ՇԱՀԱԳՈՐԾՄԱՆ ԿԱՆՈՆՆԵՐԸ ՍԱՀՄԱՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ ՆԵՐԿԱՅԱՑՎԱԾ ԱՌԱՋԱՐԿՈՒԹՅՈՒՆՆԵՐԻ

	
ՎԱ տարածքային զարգացման և շրջակա միջավայրի հարցերի վարչություն

	N 02/12.23/19892-2026

	1. [bookmark: _heading=h.96qw8rjdspop]Անհրաժեշտ է հիմնավորել կամ խմբագրել Նախագծի 3-րդ կետում 90-օրյա ժամկետի սահմանման հարցը՝ հաշվի առնելով նաև Նախագծի 2-րդ կետով առաջարկվող կարգավորման և «Հայաստանի Հանրապետության ընդերքի մասին օրենսգրքում փոփոխություններ և լրացումներ կատարելու մասին» 2025 թվականի նոյեմբերի 13-ի ՀՕ-395-Ն օրենքի ուժի մեջ մտնելու հանգամանքները (ուժի մեջ է մտել 10.12.2025 թ․)։ Բացի այդ, տարընկալումներից խուսափելու նպատակով՝ անհրաժեշտ է խմբագրել և հստակեցնել Նախագծի 3-րդ կետով ներկայացված պահանջի ու վերջինիս հետագա կիրառելիության և շարունակականության հարցերը (համապատասխան տեղեկատվության առաջին անգամ ներկայացման գործընթացի տեսանկյունից)՝ հաշվի առնելով Նախագծի հավելված N 1-ի (այսուհետ՝ Հավելված N 1) 3-րդ կետոում ներկայացված կարգավորումը, մասնավորապես՝ նշյալ կետում տեղ գտած ժամկետը։
	1․ Ընդունվել է։
Նախագծի 3-րդ կետը հանվել է լրամշակված նախագծից։ 










	2. Գործընթաց(ներ)ի առավել հստակ, կանխատեսելի և արդյունավետ կազմակերպման համար, ինչպես նաև կամայական մոտեցումներից խուսափելու նպատակով՝ առաջարկում ենք հստակեցնել Նախագծի Հավելված N 1-ի 3-րդ կետով ներկայացված «յուրաքանչյուր տարի՝ մինչև սահմանային շերտում օգտակար հանածոների արդյունահանման աշխատանքներիի իրականացումը» կարգավորումը՝ վերջինիս համար սահմանելով հստակ ժամանակային միջակայք՝ նկատի ունենալով նաև սահմանային շերտ մուտք գործելու թույլտվություն ստանալու ժամանակատար լինելու հանգամանքը։ Միաժամանակ՝ անհրաժեշտ է խմբագրել վերոնշյալ կետում առկա որոշ ձևակերպումներ, քանի որ պարզ չէ, թե ի՞նչ «ընդերքօգտագործման իրավունքով սահմանափակված տարածքների» մասին է խոսքը, ինչպես նաև ի՞նչ այլ «ամբողջական տեղեկատվություն» պետք է ներկայացվի՝ հաշվի առնելով Հավելված N 1-ի 3-րդ կետի 1-ին ենթակետում տեղ գտած պահանջները։    
	2․ Ընդունվել է։
Նախագծի Հավելված N 1-ի 3-րդ կետը հանվել է լրամշակված նախագծից։
 


	3. Կամայական և խնդրահարույց իրավիճակներից խուսափելու համար՝ անհրաժեշտ է քննարկել Հավելված N 1-ի 3-րդ կետի 2-րդ ենթակետում «տվյալների փոխանցման հաճախականությանը» վերաբերող կարգավորման պահանջը՝ դիտարկելով նշյալ հաճախականության համար միասնական պահանջի ներկայացման և ներդրման հարցը։

	3. Ընդունվել է։
Նախագծի Հավելված N 1-ի 3-րդ կետը հանվել է լրամշակված նախագծից։
 


	4. Խմբագրման և հստակեցման կարիք ունի Հավելված N 1-ի 4-րդ կետում առաջարկվող կարգավորումը, քանի որ վերջինիս բովանդակությունից պարզ չէ, թե ի՞նչ ժամկետում պետք է ընդերքօգտագործողները ներկայացնեն պահանջվող տեղեկատվությունը, կամ նրանում կատարված փոփոխության վերաբերյալ  տեղեկատվությունը, ի՞նչ ընթացակարգ (այդ թվում նաև հետագա ընթացակարգ) է գործելու այն դեպք(եր)ում, երբ արդեն իսկ տրամադրված մուտքի անցագրերի պարագայում կատարվել է նախորդիվ ներկայացված տեղեկատվության փոփոխություն, սակայն այդ մասին նախապես (կամ առհասարակ) չի տեղեկացվել ազգային անվտանգության բնագավառի պետական լիազորված մարմինը։
	4․  Ընդունվել է։
Նախագծի Հավելված N 1-ի 4-րդ կետը հանվել է լրամշակված նախագծից։


	5. Շարահյուսական, խմբագրական և բովանդակային հակասություններ  չառաջացնելու նպատակով՝ անհրաժեշտ է ամբողջությամբ խմբագրել Հավելված N 1-ի 5-րդ կետը։
	5․ Ընդունվել է։
 Հավելված N 1-ի 3-րդ կետը խմբագրվել է։

	6. Պարզաբանման և խմբագրման կարիք ունի որի բովանդակությունից պարզ չէ, թե ի՞նչ «պայմանների առաջացման դեպքերի» մասին է խոսքը (հաշվի առնելով պայմաններ ներկայացված չլինելը), ինչո՞ւ ընդերքօգտագործողը պարտավոր է ապահովել միայն Հավելված N 1-ի 5-րդ կետի 1-ին ենթակետի «պայմանները» (իսկ նույն կետի 2-րդ ենթակետինը՝ ոչ)։ Բացի այդ, հստակեցման կարիք ունի «անհապաղ դադարեցմանը» վերաբերելի կարգավորումը՝ հաշվի առնելով այն, որ ընդերքօգտագործողն առանց համապատասխան տեխնիկական ապահովման գործիքակազմի ապահովման արդեն իսկ իրականացնում է արդյունահանում, իսկ Նախագծով ներկայացված կարգավորումներով բացահայտված չէ, թե ո՞ր դեպքերում կամ ի՞նչ հանգամանքներում է հնարավոր իրականացնել արդյունահանման աշխատանքներ իրականացնել՝ առանց համապատասխան տեխնիկական միջոցներով կահավորման։
	6․ Ընդունվել է։
Հավելված N 1-ի 4-րդ կետը խմբագրվել է։

	7. Անհրաժեշտ է հստակեցնել և/կամ խմբագրել Հավելված N 1-ի 8-րդ կետում տեղ գտած «ՋիՊիԷս (GPS) համակարգերը» դրույթը, քանի որ պարզ չէ, թե քանիսն են դրանք (հաշվի առնելով՝ մի դեպքում եզակի, իսկ տվյալ դեպքում՝ հոգնակի թվով ներկայացված լինելը), ինչպես նաև հիմնավորել «տվյալների առնվազն մեկ տարվա վաղեմությամբ պահպանում» պահանջը, քանի որ պարզ չէ, թե ի՞նչ չափորոշիչների հիման վրա է ընտրվել առնվազն մեկ տարի սահմանաչափը՝ հաշվի առնելով նաև այն հանգամանքը, որ տվյալ կարգավորումը վերաբերվում է սահմանային շերտին և ՀՀ պետական սահմանին (սույն դիտարկումը վերաբերվում է նաև Նախագծի հավելված N 3-ի (այսուհետ՝ Հավելված N 3) 4-րդ կետին)։
	7․ Ընդունվել է ։
Հավելված N 1-ի 8-րդ կետում «ՋիՊիԷս (GPS) համակարգերը» ձևակերպումը խմբագրվել է։
Միաժամանակ, տվյալների մինչև մեկ տարի պահպանման պահանջը պահպանվել է, քանի որ այն բխում է «Հայաստանի Հանրապետության ընդերքի մասին օրենսգրքում փոփոխություններ և լրացումներ կատարելու մասին» 2025 թվականի նոյեմբերի 13-ի ՀՕ-395-Ն օրենքով սահմանված կարգավորումներից։ 

	8. Տարընկալումներ չառաջացնելու նպատակով՝ առաջարկում ենք խմբագրել և հստակեցնել Հավելված N 1-ի 9-րդ կետում առկա «առանց օգտագործողի միջամտության հնարավորության» դրույթը, որի բովանդակությունից հասկանալի չէ, ո՞ր օգտագործողի և ի՞նչ բնույթի միջամտության մասին է խոսքը։
	8․Ընդունվել է մասամբ։
Հավելված N 1-ի 7-րդ կետը խմբագրվել է։ 

	9. Խմբագրման կարիք ունի Հավելված N 1-ի 10-րդ կետում առկա «սահմանված կարգով» եզրույթը՝ հաշվի առնելով ներկայացված հղմամբ որևէ կարգ սահմանված չլինելու հանգամանքը
	9․Ընդունվել է։
Լրամշակված նախագծի Հավելված N 1-ի 8-րդ կետում «5-րդ կետով սահմանված կարգով» բառերը փոխարինվել են «3-րդ կետի իմաստով» բառերով։

	10. Տարընթերցումներ չառաջացնելու համար՝ անհրաժեշտ է խմբագրել և հստակեցնել Հավելված N 1-ի 12-րդ կետում առկա «նշված պայմաններն անձամբ իրականացնում է» կարգավորումը, քանի որ, բացի այն, որ Հավելված N 1-ի 11-րդ կետը վերաբերվում է այն դեպքերին, երբ «սպասարկում և սերվերային ենթակառուցվածքի շահագործում չի իրականացնում անձամբ» պարզ չէ նաև, թե ո՞ր պայմանների մասին է խոսքը։
	10․ Ընդունվել է։
Հավելված N 1-ի 9-րդ և 10-րդ կետերը խմբագրվել է։


	11. Հստակեցման կարիք ունի Հավելված N 1-ի 13-րդ կետով ներկայացված «պարտավոր է վերահսկել և ապահովել սահմանային» կարգավորումը, որի բովանդակությամբ բացահայտված չէ, թե ինչպե՞ս կամ ի՞նչ եղանակով պետք է իրականացվի և նույնականացվի վերջինիս կատարված/չկատարված լինելու փաստը, ինչպես նաև համապատասխան պարտավորությունը չիրականացնելու պարագայում հետագա ինչ ընթացակարգեր են գործելու։ Վերոգրյալի համատեքստում՝ գործառույթների սահմանման, տարանջատման և հստակ իրականացման տեսանկյունից՝ պարզաբանման և խմբագրման կարիք ունի նշյալ կետով առաջարկվող կարգավորումը, քանի որ պարզ չէ, թե համապատասխան ծառայության պատվիրակված լինելու պարագայում ինչպե՞ս (ի՞նչ ընթացակարգով և ժամկետներում) է ապահովվելու, օրինակ՝ ՋիՊիԷս (GPS) համակարգով կահավորված հանութաբարձիչ, հանութափոխադրիչ տեխնիկական միջոցների, օգտակար հանածոն տեղափոխող բեռնատար ավտոմոբիլների տեղաշարժի արձանագրման գործընթացի խափանման պարագայում՝ ընդերքօգտագործողի աշխատանքների անհապաղ դադարեցման գործընթացը։
	11․Ընդունվել է մասամբ։
Հավելված N 1-ի 13-րդ կետում հստակեցվել է, որ ընդերքօգտագործողը պարտավոր է անձամբ կամ ծառայություն մատուցող անձի միջոցով ապահովել ՋիՊիԷս (GPS) համակարգով կահավորված տեխնիկական և տրանսպորտային միջոցների տեղաշարժի անխափան արձանագրումը և դրա նկատմամբ վերահսկողությունը։ 
Միաժամանակ, առանձին մանրամասն ընթացակարգ և ժամկետներ սահմանելը նպատակահարմար չի համարվել, քանի որ ծառայություն մատուցողի հետ փոխհարաբերությունների կազմակերպման տեխնիկական և պայմանագրային եղանակները կարող են տարբեր լինել։ 

	12. Անհրաժեշտ է խմբագրել Նախագծի Հավելված N 3-ը՝ անհարկի կրկնություններից խուսափելու նպատակով (օրինակ 13-րդ, 21-րդ կետեր)։
	12․ Ընդունվել է։
Հավելված N 3-ի 21-րդ կետը հանվել է նախագծից։


	13. Հստակեցման կարիք ունի Հավելված N 3-ի 3-րդ կետում առկա «պետք է իրականացվի» ձևակերպումը, որից պարզ չէ, թե ո՞ւմ կողմից պետք է այն իրականացվի։ Բացի այդ, պարզաբանման կարիք ունի նույն կետի 4-րդ ենթակետի «չարտոնված միջամտությունից» եզրույթը՝ հաշվի առնելով այն, որ Նախագծի բովանդակությամբ ներկայացված չէ միջամտությունների արտոնմանը վերաբերող որևէ դրույթ։
	13․Ընդունվել է։
Հավելված N 3-ի 3-րդ կետը խմբագրվել է։ 


	14.   Գործառութային անհամապատասխանություններից խուսափելու նպատակով՝ անհրաժեշտ է հիմնավորել կամ խմբագրել Հավելված N 3-ի 7-րդ կետում առկա «օգտակար հանածոն տեղափոխող բեռնատար ավտոմոբիլների տեղաշարժի վերաբերյալ պահպանվող տվյալների մասին տեղեկատվությունը կարող են ստանալ հարցման հիման վրա» դրույթը՝ հաշվի առնելով այն հանգամանքը, որ համապատասխան լիազոր մարմիններն արդեն իսկ ապահովված են լինելու անհրաժեշտ հասանելիությամբ։ Սույն դիտարկման շրջանակում անհրաժեշտ է խմբագրել նաև Հավելված N 3-ում առկա և տվյալ կարգավորմանն առնչվող մյուս այլ դրույթները (օրինակ՝ 8-րդ կետի «գրավոր», 9-րդ կետի «միայն հարցում ներկայացնող» և հնարավոր այլ դրույթներ)։ 
	14․ Ընդունվել է մասամբ։
Հավելված N 3-ի 7-րդ կետի կարգավորումը չի հակասում նույն հավելվածով նախատեսված իրական ժամանակում հասանելիության կարգավորումներին։
Հավելված N 3-ի 5-րդ և 6-րդ կետերով կարգավորվում է սույն որոշման 2-րդ հավելվածով սահմանված մարմինների կողմից ՋիՊիԷս (GPS) համակարգով ստացվող տվյալներին իրական ժամանակում հասանելիության ապահովումը՝ սերվերային ենթակառուցվածքից օգտվելու մուտքային տվյալների տրամադրման կամ տվյալների ավտոմատ փոխանցման միջոցով։
Մինչդեռ Հավելված N 3-ի 7-10-րդ կետերը վերաբերում են պահպանվող տվյալների կամ դրանց վերաբերյալ տեղեկատվության պաշտոնական ստացմանը հարցման հիման վրա, այդ թվում՝ այն դեպքերում, երբ անհրաժեշտ է ստանալ որոշակի ժամանակահատվածի, կոնկրետ տեխնիկական կամ տրանսպորտային միջոցի կամ որոշակի տարածքի վերաբերյալ տվյալներ՝ համապատասխան լիազորությունների իրականացման համար։
Ուստի իրական ժամանակում հասանելիության առկայությունը չի բացառում հարցման հիման վրա պահպանվող տվյալների տրամադրման ընթացակարգի անհրաժեշտությունը։ Հավելված N 3-ի 8-րդ կետով նախատեսված կարգավորումները պահպանվել են, քանի որ դրանք ապահովում են հարցման նպատակի, պահանջվող տվյալների շրջանակի հստակեցումը։ Հավելված 3-ի 9-րդ կետը հանվել է լրամշակված նախագծից։

	15. Հստակեցման կարիք ունի Հավելված N 3-ի 11-րդ կետում առկա «բացառելով տվյալների կորուստը» եզրույթը, քանի որ պարզ չէ,թե ո՞ւմ կողմից պետք է իրականացվի տվյալ «բացառման» գործընթացը։
	15․ Ընդունվել է։
Հավելված N 3-ի 10-րդ կետից հանվել է «բացառելով տվյալների կորուստը» ձևակերպումը։ 


	16. Շարահյուսական և բովանդակային տեսանկյունից խմբագրման կարիք ունեն Հավելված N 3-ի 12 և 13-րդ կետերը։
	16․ Ընդունվել է։
Հավելված N 3-ի 11 և 12-րդ կետերը խմբագրվել են։


	17. Անհրաժեշտ է հստակեցնել և խմբագրել Հավելված N 3-ի 14-րդ կետը, որի բովանդակությամբ բացահայտված չէ, թե ո՞ւմ կողմից սահմանված և ի՞նչ պահանջների ապահովման մասին է խոսքը:
	17․ Ընդունվել է։
 Հավելված N 3-ի 13-րդ կետը խմբագրվել է։

	18. Խմբագրման կարիք ունի Հավելված N 3-ի 15-րդ կետի 1-ին ենթակետում առկա «տվյալների անխաթարելիությունը» եզրույթը։

	18․ Չի ընդունվել։
Հավելված N 3-ի 14-րդ կետի 1-ին ենթակետում կիրառված «անխաթարելիությունը» ձևակերպումը փոխարինվել է «սերվերին անխափան միացումը» ձևակերպմամբ։ 

	19. Հիմնավորման և հստակեցման, կամ խմբագրման կարիք ունի Հավելված N 3-ի 16-րդ կետով առաջարկվող և «պարտադիր պայմաններ» հանդիսանալուն վերաբերելի կարգավորումը, քանի որ պարզ չէ, թե արդյո՞ք Նախագծի շրջանակում ներկայացված այլ պայմանները, դրույթներն ու կարգավորումները չեն հանդիսանում այդպիսին
	19․ Չի ընդունվել։
Հավելված N 3-ի 15-րդ կետի առաջին նախադասությունը հանվել է լրամշակված նախագծից։


	20. Անհրաժեշտ է քննարկել Հավելված N 3-ի 21-րդ կետի 2-րդ ենթակետի առկայության անհրաժեշտության հարցը, կամ խմբագրել՝ հստակեցնելով «անհետաձգելի միջոցառումների» իրականացմանը վերաբերելի կարգավորումը։
	20․ Ընդունվել է։
Հավելված N 3-ի 21-րդ կետը հանվել է լրամշակված նախագծից։
 

	21. Անհրաժեշտ է խմբագրել Նախագծի հիմնավորումը՝ առաջնորդվելով Վարչապետի 2024 թվականի դեկտեմբերի 19-ի N 02/08.86/43837-2024 հանձնարարականով, այն է՝ Վարչապետի աշխատակազմ իրավական ակտերի նախագծեր ներկայացնելիս հիմնավորման մեջ կապը ռազմավարական փաստաթղթերի (Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ) հետ պետք է լինի հստակ նկարագրված և հիմնավորված՝ բացառելով ընդհանրական հղումները (միայն փաստաթղթի վերնագրին, բաժնին, մասին կամ կետին հղում կատարելը բավարար չէ)։

	21․Ընդունվել է։
Նախագծի հիմնավորման մեջ կապը ռազմավարական փաստաթղթերի հետ ներկայացվել է ոչ միայն Կառավարության 2021-2026թթ. ծրագրի համապատասխան բաժնին հղում կատարելու միջոցով, այլ նաև բովանդակային հիմնավորմամբ։
Մասնավորապես, հիմնավորման մեջ բացահայտված է, որ Նախագծով նախատեսվող կարգավորումները նպաստում են գետերի հուների և հարակից տարածքների հիդրոմորֆոլոգիական կայունության պահպանմանը, գետի բնական հունի փոփոխության, ափերի քայքայման, ստորերկրյա ջրերի մակարդակի իջեցման և հիդրոտեխնիկական կառույցների վրա հնարավոր բացասական ազդեցությունների կանխարգելմանը։
Միաժամանակ, հիմնավորման մեջ նշված է, որ վերականգնվող պաշարների արդյունահանման համար սահմանվում են փաստագրման, մշտադիտարկման և տեղեկատվության ներկայացման պահանջներ, որոնք ուղղված են բնական պաշարների պատասխանատու և կայուն օգտագործման ապահովմանը։


	22. Անհրաժեշտ է խմբագրել Նախագծի ամփոփաթերթը՝ հիմք ընդունելով  Կառավարության 2021 թվականի փետրվարի 25-ի N 252-Լ որոշման հավելվածի 18-րդ կետով սահմանված պահանջը:
	22․ Ընդունվել է։
Ամփոփաթերթը խմբագրվել է։

	
ՎԱ պետաիրավական վարչություն
	10.06.2026 թ.

	
	N 02/12.23/19892-2026

	 
1. Նախագծի 1-ին հավելվածի 3-4-րդ կետերով կարգավորվում են սահմանային շերտ մուտք գործելու թույլտվությունների հետ կապված հարաբերություններ: Մինչդեռ, պետք է նկատել, որ հիշատակված հարցը Կառավարության նշված որոշման կարգավորման առարկան չի հանդիսանում՝ հաշվի առնելով, որ նախագծի ընդունման համար իրավական հիմք հանդիսացող համապատասխան դրույթով Կառավարությունը լիազորվել է հաստատելու, այդ թվում, սահմանային շերտում և սահմանային գետի ափերին գտնվող հանքավայրերում օգտակար հանածոների արդյունահանման աշխատանքներ իրականացնող հանութաբարձիչ և հանութափոխադրիչ տեխնիկական միջոցները, օգտակար հանածոն տեղափոխող բեռնատար ավտոմոբիլները ՋիՊիԷս (Գլոբալ տեղորոշման համակարգ) համակարգով կահավորելու և այդ համակարգը սերվերային ենթակառուցվածքին անխափան միացված լինելու պայմանները: Ավելին, սահմանային շերտ անձանց և տրանսպորտային միջոցների մուտք գործելու կարգը սահմանված է մեկ այլ որոշմամբ (Հայաստանի Հանրապետության կառավարության 2011 թվականի մայիսի 12-ի թիվ 735-Ն որոշում): 
	
 1․ Ընդունվել է։
Նախագծի Հավելված N 1-ի 3-րդ և 4-րդ կետերը հանվել են լրամշակված նախագծից։


	2. 3-րդ հավելվածի 12-րդ կետի համաձայն՝ տվյալների փոխանցման ընթացքում պետք է պահպանվեն տեղեկատվական անվտանգության և պետական գաղտնիքի, ինչպես նաև օրենքով պաշտպանվող այլ գաղտնիքների վերաբերյալ պահանջները, սակայն նույն կետով սահմանված պահանջները չեն կարող հիմք հանդիսանալ կամ մեկնաբանվել որպես խոչընդոտ՝ որոշման 2-րդ հավելվածով նախատեսված պետական մարմիններին իրենց լիազորությունների իրականացման համար անհրաժեշտ տվյալների տրամադրումը կամ շուրջօրյա հասանելիությունը սահմանափակելու համար։ Մինչդեռ, հարկ է նկատել, որ գաղտնիք պարունակող տեղեկատվության հետ կապված հարաբերություններն արդեն իսկ կարգավորվում են համապատասխան օրենքներով, որոնք սահմանում են, թե ինչ տեղեկատվություն, ում և ինչ պայմաններով կարող է տրամադրվել։ Այս պայմաններում պարզ չէ, թե ինչ նպատակ է հետապնդում կետի երկրորդ նախադասությունը և ինչպիսի իրավական հետևանքներ կարող է առաջացնել դրա կիրառումը։ 
	2․ Ընդունվել է։
Նախագծով հաստատվելիք 3-րդ հավելվածի 12-րդ կետը խմբագրվել է։

	3. Նախագծի 2-րդ հավելվածով առաջարկվում է ՋիՊիԷս (Գլոբալ տեղորոշման համակարգ) համակարգով ստացվող տվյալներին հասանելիություն ունեցող մարմինների շարքում ներառել նաև Գլխավոր դատախազությունը: Մինչդեռ, վերջիններիս անմիջական և շուրջօրյա հասանելիության տրամադրումը ծանրակշիռ հիմնավորման կարիք ունի: Եթե Գլխավոր դատախազության ներառման նպատակը հնարավոր քրեորեն պատժելի արարքների բացահայտումը և դրանց պատշաճ արձագանքելն է, ապա նման նպատակն ինքնին չի կարող բավարար հիմնավորում հանդիսանալ տվյալների նկատմամբ մշտական հասանելիություն տրամադրելու համար, քանի որ համապատասխան տեղեկատվության ստացումն ու օգտագործումը կարող են ապահովվել քրեական վարույթի հարաբերությունները կանոնակարգող օրենսդրությամբ նախատեսված գործիքակազմի շրջանակներում՝ ինչպես այլ դեպքերում հնարավոր հանցագործությունների վերաբերյալ տեղեկությունների ստացման և օգտագործման պարագայում։
	3․Ընդունվել է։
Տրվում է հիմնավորում։ 
Գլխավոր դատախազության ներառումը ՋիՊիԷս (GPS) համակարգով ստացվող տվյալներին հասանելիություն ունեցող մարմինների ցանկում պայմանավորված է Գլխավոր դատախազության կողմից ներկայացված առաջարկությամբ և վերջինիս լիազորությունների իրականացման համար անհրաժեշտ տեղեկատվության հասանելիության ապահովման անհրաժեշտությամբ։

